《沛公歌》
明代·王慎中

沛公尺剑应金符，指顾便成大丈夫。诛项灭秦若风雨，定都列壤成规模。

横行海内已威加，反过枌榆驻翠华。戎服七年归故里，瑶图六合化为家。

连营缭绕杂帷宫，喧引传观井闬空。争看今日炎精帝，乃是当时隆准公。

始识好施非落魄，谁言亡命有成功。小往大来矜得志，感今怀昔张高会。

拆牲酾酒象川丘，考鼓撞钟震天地。泗亭旧长亲扫除，邑社健儿俯伏拜。

白衣且尽故人欢，黄屋亦知天子贵。非徒宽法涤秦馀，更普殊恩洽里闾。

锡爵分荣千级羡，优施赐复百年除。地转天旋回警跸，沛上父老皆如失。

已戴鸿私振万春，难留龙驭更一日。壮心慷慨悲还喜，大风飞扬帝歌起。

千人齐唱万人和，蜚声翻入彩云里。旭日祁祁照四方，本从旸谷发辉光。

六龙整驾中天去，此地犹能恋太阳。

作者简介：王慎中 (1509年10月10日—1559年8月19日[1] ），字道思，早年因读书于清源山中峰遵岩，号遵岩居士，后号南江。因家庭排行第二，又称王仲子，晋江（今属福建）人。明代诗人、散文家，嘉靖八才子之首，为明朝反复古风的代表人物之一。